Document ID: 32011R1277
Publication Date: 2011-12-08

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 1277/2011
tat-8 ta’ Diċembru 2011
li jemenda l-Anness I għar-Regolament tal-Kummissjoni (KE) Nru 669/2009 li jimplementa r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa sabiex tiġi żgurata l-verifika tal-konformità mal-liġi tal-għalf u l-ikel, mar-regoli dwar is-saħħa u l-benesseri tal-annimali (1), u b’mod partikolari l-Artikolu 15(5) tiegħu,
Billi:
(1)
Ir-Regolament tal-Kummissjoni (KE) Nru 669/2009 (2) jistipula r-regoli li jikkonċernaw iż-żieda fil-livell tal-kontrolli uffiċjali li jridu jitwettqu fuq l-importazzjonijiet ta’ ċertu għalf u ikel ta’ oriġini mhux mill-annimali elenkati fl-Anness I tiegħu (“il-lista”), fil-punti tad-dħul fit-territorji msemmijin fl-Anness I għar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista għandha tkun riveduta regolarment, u mill-inqas kull tliet xhur, filwaqt li għandhom jitqiesu, minn tal-inqas, is-sorsi ta’ informazzjoni msemmijin f’dak l-Artikolu.
(3)
L-okkorrenza u r-rilevanza ta’ inċidenti tal-ikel innotifikati permezz tas-Sistema ta’ Twissija Rapida għall-Għalf u għall-Ikel (RASFF), is-sejbiet tal-missjonijiet f’pajjiżi terzi li jitwettqu mill-Uffiċċju Alimentari u Veterinarju, kif ukoll ir-rapporti ta’ kull tliet xhur dwar il-konsenji ta’ għalf u ikel ta’ oriġini mhux mill-annimali sottomessi lill-Kummissjoni mill-Istati Membri b’konformità mal-Artikolu 15 tar-Regolament (KE) Nru 669/2009, jindikaw li l-lista teħtieġ li tkun emendata.
(4)
B’mod partikolari, il-lista għandha tkun emendata bit-tħassir tal-entrati dwar il-prodotti li għalihom is-sorsi ta’ informazzjoni jindikaw grad ġenerali sodisfaċenti ta’ konformità mar-rekwiżiti rilevanti ta’ sigurtà previsti fil-liġijiet tal-Unjoni u li għalihom, għalhekk, livell ogħla ta’ kontroll uffiċjali ma għadux ġustifikat.
(5)
Bl-istess mod, il-lista għandha tiġi emendata bit-tnaqqis tal-frekwenza tal-kontrolli uffiċjali tal-prodotti li għalihom is-sorsi ta’ informazzjoni jindikaw grad ġenerali ta’ titjib fil-konformità mal-ħtiġijiet rilevanti previsti fil-liġi tal-Unjoni u li għalihom għalhekk il-livell ogħla ta’ kontroll uffiċjali attwali ma għadux ġustifikat.
(6)
Għalhekk l-entrati fil-lista ta’ ċerti importazzjonijiet mill-Arġentina, ir-Repubblika Domenikana, l-Eġittu u l-Indja għandhom jiġu emendati skont dan.
(7)
Biex il-leġiżlazzjoni tal-Unjoni tkun aktar ċara, jeħtieġ ukoll li fil-lista jiġu speċifikati l-entrati għall-importazzjonijiet ta’ bżar frisk mit-Tajlandja u addittivi tal-għalf u taħlitiet magħmula minn qabel mill-Indja, u li tiġi ċċarata n-natura tal-bżar mir-Repubblika Domenikana, l-Eġittu u t-Tajlandja.
(8)
L-emenda fil-lista li tikkonċerna t-tħassir tar-referenzi għall-prodotti, u t-tnaqqis fil-frekwenza tal-kontrolli, għandha tapplika mill-aktar fis possibbli peress li t-tħassib oriġinali dwar is-sigurtà ġie indirizzat. Bl-istess mod, dawk l-emendi għandhom japplikaw mid-data tad-dħul fis-seħħ ta’ dan ir-Regolament.
(9)
Minħabba n-numru ta’ emendi li hemm bżonn li jsiru fl-Anness I tar-Regolament (KE) Nru 669/2009, huwa xieraq li jinbidel bit-test fl-Anness ta’ dan ir-Regolament.
(10)
Ir-Regolament (KE) Nru 669/2009 għandu għalhekk jiġi emendat skont dan.
(11)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 669/2009 jinbidel bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Madankollu, l-emendi tal-entrati li ġejjin fl-Anness I tar-Regolament (KE) Nru 669/2009 għandhom japplikaw mid-data tad-dħul fis-seħħ ta’ dan ir-Regolament.
(a)
It-tħassir tal-entrati li ġejjin dwar:
(i)
Karawett (bil-qoxra jew bla qoxra), butir tal-karawett u karawett ippreparat modi oħra u ppriżervat (ikel u għalf) mill-Arġentina;
(ii)
Qargħa twila (ikel) mir-Repubblika Domenikana;
(iii)
Fażola ħadra (ikel) mill-Eġittu;
(b)
It-tnaqqis fil-frekwenza ta’ kontrolli fiżiċi u tal-identità għall-ħwawar imnixxfa (ikel) mill-Indja.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Diċembru 2011.

Metadata:
Eurovoc Level 1 Categories: 100157
100143
100155
100149
100147
100156
Eurovoc Level 2 Categories: 100244
100171
100257
100192
100193
100215
100194
100250
Eurovoc Level 3 Categories: 1277
3489
614
2524
3156
2735
1268
11
All Eurovoc Categories: 1224
1442
2300
2531
2735
2771
3191
4079